钦定古今图书集成/明伦汇编/氏族典/第394卷 > 李芾
## 钦定古今图书集成/明伦汇编/氏族典/第394卷 > 李芾

按《宋史李芾传》：“芾字叔章，其先广平人，中徙汴。曾祖
椿徙家衡州，遂为衡人。芾生而聪警，少自树立，以荫
补南安司户，辟祁阳尉，振荒有名，摄祁阳县，县大治。
历知永州，有惠政。知温州，州多盗，芾至，盗息，移浙西，
浙西盗亦骇散。咸淳元年，入知临安府，贾似道诬以
赃罪，罢之。未几，似道兵溃芜湖，乃复芾官，知潭州兼”
湖南安抚使。德祐元年七月至潭，潭兵调且尽，召募
不满三千人。大元军围城，芾与诸将分地而守，日以
忠义勉其将士，死伤相藉，人犹饮血乘城，殊死战。有
来招降者，芾杀之以徇。十二月，城围益急，芾召帐下
沈忠曰：“吾力竭，分当死，吾家人亦不可辱于俘，汝尽
杀之，而后杀我。”忠泣而诺，取酒饮其家人，尽醉，乃遍
刃之，芾亦引颈受刃。忠纵火焚其居，还家杀其妻子，
复至火所，大恸，举身投地，乃自刎。潭民闻之，多举家
自尽。城无虚井，缢林木者累累相比。事闻，赠端明殿
大学士，谥忠节。芾初至潭，遣其子裕孙出，曰：“存汝，以
奉祀也。”其孙辅叔时亦亲迎于温，皆得不死。二王悉
诏入闽官之。